《赠翟提刑》
宋代·李新

云麦供羞荐紫阍，里闾初识子威孙。
千年海骨蟠桃实，六日天眉画桂痕。
饱见雪霜威剑阁，行看松柏老夷门。
石麟下作人间客，故有光芒扫夕昏。
虬龙金璧走天阍，下有高陵几代孙。
赋掷玉声那问价，笔生春意自无痕。
尚书补去由高第，廷尉除归不署门。
玄圃长生新酿熟，一庭椿露滴黄昏。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。